b'\n_START_ARTICLE_\nPlateau-Central\n_START_SECTION_\nMaantiede, ilmasto ja luonto\n_START_PARAGRAPH_\nVuonna 2001 perustettu alue k\xc3\xa4sitt\xc3\xa4\xc3\xa4 3,1 prosenttia Burkina Fason pinta-alasta. Se rajoittuu pohjoisessa Nordin ja Centre-Nordin, id\xc3\xa4ss\xc3\xa4 Centre-Estin, etel\xc3\xa4ss\xc3\xa4 Centre-Sudin ja Centren ja l\xc3\xa4nness\xc3\xa4 Centre-Ouestin alueisiin. Maisemaa leimaavat 300\xe2\x80\x93400 metri\xc3\xa4 korkea puolitasanko ja tasalakiset kukkulajonot. Jokia ovat osan vuodesta virtaavat Nakamb\xc3\xa9 eli Valkoinen-Volta, Nazinon eli Punainen-Volta, Massili ja Koulottoko. _NEWLINE_Ilmasto on sudanilais-sahelilainen. Vuotuinen sadem\xc3\xa4\xc3\xa4r\xc3\xa4 on 600\xe2\x80\x93800 millimetri\xc3\xa4. Sadekausi kest\xc3\xa4\xc3\xa4 pohjoisessa kes\xc3\xa4kuusta syyskuuhun. Kasvillisuus on pensas- ja mets\xc3\xa4savannia, avointa mets\xc3\xa4\xc3\xa4 ja galleriametsi\xc3\xa4.\n_START_SECTION_\nHallinnollinen jako ja asutus\n_START_PARAGRAPH_\nAlueeseen kuuluu kolme provinssia, 20 departementtia, kolme kaupunkikuntaa, 17 maalaiskuntaa ja 530 tai 544 kyl\xc3\xa4\xc3\xa4. Provinssit ovat Ganzourgou, Kourw\xc3\xa9ogo ja Oubritenga. Kaupunkeja ovat niiden keskukset Zorgho, Bouss\xc3\xa9 ja Ziniar\xc3\xa9._NEWLINE_Alueella asuu 5,0 prosenttia Burkina Fason v\xc3\xa4est\xc3\xb6st\xc3\xa4. Kaupunkiv\xc3\xa4est\xc3\xb6n osuus on 7,9 prosenttia, mik\xc3\xa4 on huomattavasti alle maan keskiarvon (22,7\xc2\xa0%)._NEWLINE_Asukkaat ovat etup\xc3\xa4\xc3\xa4ss\xc3\xa4 moseja. Lis\xc3\xa4ksi on jonkin verran fulbeja ja bisoja. Puhutuimmat kielet ovat moore (93,3\xc2\xa0%), fulani (4,9\xc2\xa0%) ja bisa (1,2\xc2\xa0%).Muslimeja on 59,6, katolisia 25,3, animisteja 11,0 ja protestantteja 3,4 prosenttia.\n_START_SECTION_\nTalous\n_START_PARAGRAPH_\nV\xc3\xa4est\xc3\xb6st\xc3\xa4 94 prosenttia harjoittaa maanviljely\xc3\xa4 ja karjanhoitoa. Muita elinkeinoja ovat kalastus, k\xc3\xa4sity\xc3\xb6ammatit, kaupank\xc3\xa4ynti ja teollisuus. Talouteen vaikuttaa maan p\xc3\xa4\xc3\xa4kaupungin Ouagadougoun l\xc3\xa4heisyys._NEWLINE_Alueen n\xc3\xa4ht\xc3\xa4vyyksi\xc3\xa4 ovat Laongon graniittiveistokset, Man\xc3\xa9gan museo ja Ziniar\xc3\xa9n el\xc3\xa4inpuisto.'